Návrh

Komuniké

Vláda Slovenskej republiky na svojom zasadnutí dňa .................... prerokovala a schválila návrh Stratégie podpory rastu zamestnanosti prostredníctvom zmien sociálneho systému a trhu práce (ďalej len „stratégia“). Ide o koncepčný materiál, ktorého cieľom je zníženie nezamestnanosti a postupné zvyšovanie zamestnanosti v SR.
Cieľom stratégie je vytvoriť systém, ktorý jednotlivcov v produktívnom veku motivuje nájsť a udržať si zamestnanie a byť aktívni pri riešení svojej sociálnej situácie. Základné sociálne istoty zakotvené v Ústave SR pritom garantuje štát. Jednotlivci bez zamestnania budú získavať účinnú pomoc pri hľadaní práce alebo pri zvyšovaní svojej zamestnateľnosti.

Stratégia vychádza zo zásady, že je rozumnejšie a lacnejšie odmeňovať pozitívne kroky, ako sa snažiť dokázať a trestať kroky neželané. Skutočnosť, že sa dnes jednotlivec snaží dostať zo sociálnej siete a postaviť sa na vlastné nohy, je dôležitejšia než príčiny, prečo do nej spadol.

Predkladaná stratégia obsahuje ucelený balík opatrení v oblastiach pracovného práva, daňovej politiky, sociálnej pomoci, rodinnej a bytovej politiky a vzdelávania. Medzi najdôležitejšie opatrenia stratégie patria:

•	zníženie demotivačných účinkov daňového a odvodového zaťaženia pracovnej sily, 
•	posilnenie motivácie jednotlivca nájsť a udržať si zamestnanie, 
•	podpora ekonomickej a sociálnej aktivity jednotlivca a jeho zamestnateľnosti, 
•	spružnenie trhu práce, 
•	efektívnejšie zabezpečenie štátnej správy a služieb v oblasti trhu práce a sociálnych vecí,
•	obmedzenie zneužívania sociálneho systému.

K návrhom konkrétnych krokov patrí novela zákonníka práce, ktorú už ministerstvo predložilo na verejné pripomienkovanie, reforma sociálnych dávok v nadväznosti na zmeny uskutočnené na začiatku roku 2003 a návrh na integráciu a posilnenie kapacity služieb zamestnanosti na úrovni okresov spojený s ich výrazným sprehľadnením a zefektívnením. 
	
Opatrenia budú prijaté počas rokov 2003 a 2004. Ak sa navrhované dôsledné a systematické reformy uskutočnia v podmienkach očakávaného hospodárskeho rastu, Slovensko môže do 10-tich až 15-tich rokov dosiahnuť plnú zamestnanosť. Teda úroveň nezamestnanosti ustálenú na určitej nízkej a v trhovej ekonomike bežnej hodnote.